Carolyn Bertozziová

Carolyn Ruth Bertozziová (neprechýlene Bertozzi; * 10. október 1966, Boston, Massachusetts, USA) je americká chemička a akademička, nositeľka Nobelovej ceny známa svojou prácou v chémii a biológii. Zaviedla pojem „bioortogonálna chémia“, ktorým sa označujú reakcie kompatibilné so živými systémami. V poslednej dobe sa zaoberá syntézou chemických nástrojov na štúdium sacharidov na povrchu buniek, ktoré sa nazývajú glykány, a toho, ako ovplyvňujú ochorenia ako je rakovina, zápaly a virálne infekcie ako COVID-19. Bertozziová je výskumníčkou na Howard Hughes Medical Institute (HHMI) a bývalá riaditeľka Molecular Foundry, čo je výskumné centrum na Lawrence Berkeley National Laboratory, ktoré sa zaoberá nanovedami.
Keď mala 33 rokov, dostala ocenenie v rámci MacArthur Fellows Program. V roku 2010 sa stala prvou ženou, ktorá dostala prestížne ocenenie Lemelson-MIT. Je členkou National Academy of Sciences (2005), National Academy of Medicine (2011) a National Academy of Inventors (2013). Od roku 2014 vedie "ACS Central Science". Od roku 2021 je takisto členkou Accademia dei Lincei.
V roku 2022 obdržala Nobelovu cenu za chémiu spolu s Mortenom P. Meldalom a Karlom Barrym Sharplessom za „vývoj click chémie a bioortogonálnej chémie“.
Životopis.
Vyrástla v Lexingtone v štáte Massachusetts. Jej otec je talianskeho pôvodu. Rodičia jej matky sú z Nového Škótska v Kanade. Má dve sestry, pričom jedna z nich, Andrea Bertozziová, pôsobí na matematickej fakulte University of California, Los Angeles. Bertozziovej otec bol učiteľ fyziky na Massachusetts Institute of Technology (MIT).
Je lesba, verejne sa k tejto orientácii prihlásila na konci 80. rokoch 20. storočia, a je vzorom mnohých študentov a kolegov. Má ženu a troch synov.
Vzdelanie.
Titul A.B. "summa cum laude" v chémii získala na Harvardovej univerzite, kde pracovala s profesorom Joeom Grabowskim na dizajne a zostrojení fotoakustického kalorimetru. Počas štúdií hrala v niekoľkých kapelách, napríklad v kapele Bored of Education s Tomom Morellom, budúcim gitaristom kapely Rage Against the Machine. Po dokončení Harvardovej univerzity v roku 1988 pracovala v Bell Labs s Chrisom Chidseym.
Bertozziová získala titul Ph.D. z chémie na University of California, Berkeley v roku 1993. Jej vedúci bol Mark Bednarski a Bertozziová pracovala na chemickej syntéze oligosacharidových analógov. Počas práce na tejto univerzite zistila, že vírusy sa dokážu viazať na sacharidy v tele. Tento objav ju naviedol k jej oblasti výskumu, glykobiológii. Počas jej tretieho ročníka bol Bednarskemu diagnostikovaný kolorektálny karcinóm, kvôli čomu musel odísť, zmenil svoju kariéru a zapísal sa na štúdium medicíny. Na základe toho Bertozziová a celý zvyšok pracovnej skupiny dokončili svoje štúdiá bez priameho vedúceho.
Kariéra a výskum.
Po dokončení Ph.D. na univerzite v Berkeley pracovala Bertozziová na University of California v San Franciscu (UCSF) so Stevenom Rosenom, kde študovala funkciu endoteliálnych oligosacharidov v adhézii buniek pri zápaloch. Počas tejto práce bola Bertozziová schopná modifikovať molekuly bielkovín a sacharidov na stenách živých buniek tak, aby tieto bunky prijímali cudzie materiály ako implantáty.
Bertozziová študuje glykobiológiu ako pôvod ochorení ako sú rakovina, zápalových ochorení ako je artritída a infekčných chorôb ako je tuberkulóza. Výskum Bertozziovej priniesol nové informácie ohľadne oligosacharidov na povrchu bunky, ktoré sa účastnia v rozpoznávaní buniek a medzibunkovej komunikácie. Bertozziová využila metódy bioortogonálnej chémie na štúdium glykokalyxu, teda sacharidov, ktoré obklopujú bunkovú membránu. Jej výskum viedol k pokroku v oblasti bioterapeutík. Jej skupina takisto vyvinula nástroje na výskum, medzi ktoré patrí napríklad vývoj chemických nástrojov na štúdium glykánov v živých systémoch. Tieto nanotechnologické nástroje, ktoré umožňujú skúmať biologické systémy, ktoré jej skupina vyvinula, viedli k vývoju rýchleho testu na tuberkulózu v roku 2018. V roku 2017 sa účastnila TED talk na Stanfordovej univerzite, kde mala prednášku o súvislosti sacharidov na povrchu rakovinových buniek a ich schopnosti uniknúť imunitnému systému.
Biotechnologické startupy.
V roku 2001 Bertozziová a Steve Rosen založili Thios Pharmaceuticals v Emeryville v Kalifornii ako prvú spoločnosť, ktorá sa zameriavala na sulfatačné dráhy. Táto firma bola ukončená v roku 2005.
V roku 2008 založila Bertozziová svoj vlastný startup, Redwood Bioscience, takisto v Emeryville v Kalifornii. Redwood Bioscience je biotechnologická spoločnosť, ktorá využíva SMARTag, spôsob úpravy bielkovín na špecifických miestach, ktorá umožňuje zachytenie malých liečiv na bielkovinách a možno ju použiť na boj proti rakovine. Redwood Bioscience bola odkúpená firmou Catalent Pharma Solutions v roku 2014. Bertozziová naďalej pôsobí v rámci biologických sektorov tejto spoločnosti.
V roku 2014 spoluzaložila Enable Biosciences. Táto spoločnosť sa zameriava na biotechnológie použiteľné na domáce diagnostiky diabetu 1. typu, HIV a iných ochorení.
V roku 2015 sa stala spoluzakladateľkou Pallaeon Pharma vo Walthame v Massachusetts. Pallaeon Pharma sa zameriava výskumom možných liečiv na rakovinu.
V roku 2017 pomohla založiť InterVenn Biosciences, ktorá používa hmotnostnú spektrometriu a umelú inteligenciu na vylepšenie glykoproteomiky v rámci zameriavania a objavovania biomarkerov, diagnostiky rakoviny vaječníkov a predikciu úspešnosti či zlyhania klinických výskumov.
V roku 2018 spoluzaložila Grace Science Foundation. Táto nadácia sa zameriava na liečbu nedostatku NGLY1 vďaka vývoju terapeutík, ktoré sú účinné a lacné.
V roku 2019 spoluzaložila OliLux Biosciences a Lycia Therapeutics. OliLux Biosciences vyvíja nové metódy na detekciu tuberkulózy. K založeniu Lycia Therapeutics došlo, keď Bertozziovej skupina objavila chiméry zameriavajúce lyzozómy (LYTAC). Táto nová skupina molekúl by mohla byť schopná rozkladať niektoré bielkoviny súvisejúce s kardiovaskulárnymi chorobami alebo rakovinou. Lycia Therapeutics sa zameriava na vývoj technológií, ktoré využívajú LYTAC.
Bertozziová takisto pôsobila v niekoľkých farmaceutických spoločnostiach, vrátane GlaxoSmithKline a Eli Lilly.
Publikácie.
Bertozziová má na Web of Science viac ako 600 publikácií, medzi najcitovanejšie patria: